Papersnake/gushiwen huggingface dataset:
对酒
陆游（宋代）

老子不堪尘世劳，且当痛饮读离骚。
此身幸已免虎口，有手但能持蟹螯。
牛角挂书何足问，虎头食肉亦非豪。
天寒欲与人同醉，安得长江化浊醪？
和夹谷书隐先生寄题蛟峰石峡书院三十韵
何梦桂（宋代）

堪舆运玄化，万物品彙分。
狉狉鹿豕群，中吸五色麟。
圣哲不出世，郊囿可能驯。
粤从光岳分，鸿灵咸纠纷。
征役石渐渐，战伐车辚辚。
诗亡春秋作，三叹悲圣人。
西狩折其足，反袂那能闻。
而况千载下，遗轶已绝尘。
木铎响不振，安能此身亲。
冥冥晦暮夜，高燎谁炀晨。
纵横纷季子，法律渗商君。
吾道成说辐，君子叹伐轮。
时无郢人鼻，谁运匠石斤。
世丧道未丧，气盛化自神。
无道固耻谷，有道亦耻贫。
蛟翁世耆俊，皇华重诹询。
次公早识面，次第以礼宾。
迺闻抗高谊，木石将终身。
云间有山峡，劫火不得焚。
石间有书室，雪迹犹未陈。
当路风诗书，出此屋壁文。
青青集衿风，勖尔小子勤。
斯道未坠地，百世知所因。
苞苞集周鸨，白茅尚包麇。
终期人皋稷，相与帝华动。
中立天地极，再还风俗淳。
原言放巢许，使得老辕申。
吾为混沌氏，抑为葛天民。
俯仰概今古，悠悠秋复春。
夜半舟壑移，故者谁其新。
李君昆弟访别长芦玉淮阴追寄
王安石（宋代）

怒水凭风雪垄高，乱流追我只鱼舠。
忽看淮月临寒食，想映江春听伯劳。
道义当成麟一角，文章已秃兔千毫。
後生可畏吾知子，南北何时见两髦。
谢人送墨
苏轼（宋代）

墨月黳云脱太清，海风吹上笔头轻。
琐窗冷透芙蓉碧，定有新明到九成。
洛中贻朝校书衡，朝即日本人也
储光羲（唐代）

万国朝天中，东隅道最长。吾生美无度，高驾仕春坊。

出入蓬山里，逍遥伊水傍。伯鸾游太学，中夜一相望。

落日悬高殿，秋风入洞房。屡言相去远，不觉生朝光。
双头黄芍药二首 其二
刘一止（宋代）

映立自亭亭，吸饮风露饶。不作恩与怨，世间儿女妖。
谒金门
李曾伯（宋代）

风又雨。芳事匆匆如旅。借问甚时才百五。东君浑弗顾。

红紫园时几许。横笛数声何处。桃涨连天归未去。客和春且驻。
三公柱石篇
徐渭（明代）

云中秋色明如画，胡儿贡马临城下。却言太师今者谁，令公姓贾家遵化。

辫椎万帐闻姓名，免冑蹲靴不敢声。从今款段谁将市，纵有骅留匿不成。

令公威名有如此，茂龄甫跻四十四。中朝柱石自擎天，北门锁钥宜强仕。

古有梦松者，十八而为公。荣华何太早，桃李争春风。

令公黄发会有时，此际凌烟画未迟，进贤高冠如覆箕。
宪使西华王公七十乃弟旸谷公亦六十九矣子念乞言为寿
王世贞（明代）

西华山头西母过，喜君花萼媚烟萝。从知啖蔗流光美，况复分烟乐事多。

门有鉴湖堪贺季，室无天女胜维摩。埙篪别是千年曲，不唱平原奈乐何。
巫山高
乔知之（唐代）

巫山十二峰，参差互隐见。浔阳几千里，周览忽已遍。

想像神女姿，摘芳共珍荐。楚云何逶迤，红树日葱蒨.

楚云没湘源，红树断荆门。郢路不可见，况复夜闻猿。
和孙先生彦及棣肃华堂诗
吴儆（宋代）

大雅久不作，声我淫郑紫。
古来非一秦。焚厄故如此。
西都盛经学，聚讼自兹始。
建安委道真，典香事玄理。
锦谷蔚云雾，组紃亦信美。
后生不著眼，千古空信耳。
诵习号纯儒，旷达称高士。
有如富贤贾，多藏不能使。
又如病酒狂，沉酣糟粕旨。
源流日以远，循袭不为耻。
先生秉大雅，江东今夫子。
持身不夷惠。漫仕无温喜。
学术心自得，筌蹄视经史。
兰舟翼桂楫，巨川端可涘。
我家世从公，公欲出泥滓。
愚不堪世用，非人不我心。
破屋荫蓬根。春荠才墙址。
寂寞谁肯顾，公独不我鄙。
遗之珠玉篇，谆谆说友弟。
直欲障颓波，肯与为茅靡。
观以用意处，可与召穆比。
弟兄吾手足，父母吾怙恃。
尽此菽水欢，还胜有酒醑。
古来顾为兄，日月不可弭。
圣贤师百世，河海润千里。
梅梁堰
陈允平（宋代）

庙近云涛观，山遥翠欲重。
只应溪上木，便是洞中龙。
堰折潮归海，棂迎浪答钟。
断碑荒鲜合，终古载灵踪。
桐庐暑夜
冯坦（宋代）

中流有行舟，似亦得清致。
只恐乘舟人，未识月中意。
散花楼
喻汝砺（宋代）

濯锦江边莎草浓，散花楼畔夭芙蓉。蜀山叠叠修门远，谁把丹心问李鄘。
春词
毛滂（宋代）

截肪初见昭华玉，刀出昆吾宝籀开。
天助君王敷大喜，安排春色探先来。
于少保坟
崔光玉（明代）

茂陵哀诏宠光并，少保祠宫仰盛明。折简尚闻胡骑窜，断垣俄见野蒿盈。

中兴筹策悬霄汉，宗社匡扶仗老成。最是岳坟遥在望，东来涕泪不胜情。
在伯考试未归有怀
赵蕃（宋代）

行路悠悠自有诗，君行况乃暮秋时。
复萌鄙吝疏黄宪，都尽利名亲紫芝。
刘向
徐钧（宋代）

忠言历历总成虚，二十馀年列大夫。
未死已知他日祸，此身幸不见新都。
西湖
林洪（宋代）

烟生杨柳一痕月，雨弄荷花数点秋。
此景此时摹不尽，画船归去有渔舟。
自八月二日至六日皆大潮成巨浸颇得奇观
陆深（明代）

爱看秋水坐斜曛，汗漫东来昔未闻。风送潮头喷积雪，波连天际贴层云。

高声疑有蛟龙怒，远影空迷鹳鹤群。安得此心无一事，南华经里老遗文。
会宿赵紫芝宅
薛师石（宋代）

郊居无一事，喜见友人来。
促席坐添火，推窗立看梅。
论诗漏欲尽，煮茗匣重开。
此夜思徐照，墓松犹未栽。
再次韵
陈造（宋代）

咄咄嗟数奇，觑觑笑坐驰。
超然达观士，显晦用一机。
夫君抱器业。轩豁见奇姿。
付我舟一叶，缗丝漾清漪。
东宁十咏
高拱乾（清代）

有怀须学蔺相如，每遇廉颇独让车。晚圃晴霞秋习射，半窗苦竹午临书。

群公望隔三山杳，圣主明周万里馀。素志漫言伸未得，忘机直欲混樵渔。
偈颂一百零四首
释绍昙（宋代）

乳窦相从几弟兄，忘形骸外又忘情。
炊香好甑和箩饭，鼠粪无端污却羹。
隣僧扣齿，诉不平声。
折筹何妨挑剔去壁根不到碍人行。
寄题新居罗长卿观澜阁兰堂二首
周必大（宋代）

君不见汉家筑台临咸京，图籍排比如鱼鳞。
又不见晋人创亭稽山阴，群贤毕集罗簪绅。
古今名兰固多矣，而此二者常不泯。
乃知草木本无取，必假人物始可珍。
夫君名高斗以南，筑台宛在江之漘。
楚人盈要竞服艾，羌独滋兰真绝伦。
风摇绿叶剑戟舞，雨折香苞檀麝新。
不宁充帏悦鼻观，正自纫佩持吾身。
堂奥藏书三万轴，尽校鱼鲁分根银。
堂中延客三千履，可结侨札参雷陈。
定知斯堂阅千载，与昔台亭知共振。
仆也生憎鲍鱼肆，扣门屡作君家宾。
小槽珠滴不待满，有时旋漉头上巾。
醉留恶语涴君壁，有客如此君勿嗔。
春日芙蓉园侍宴应制
苏颋（唐代）

御道红旗出，芳园翠辇游。绕花开水殿，架竹起山楼。

荷芰轻薰幄，鱼龙出负舟。宁知穆天子，空赋白云秋。
谒李忠简公祠 其一
梁有贞（明代）

画栋接花宫，名贤想像中。前朝瞻令德，异代仰高风。

古木捎檐碧，沧波浴日红。衣冠看后裔，蘋藻荐何穷。
秋思·清波收潦日
萧悫（南北朝）

清波收潦日，
华林鸣籁初。
芙蓉露下落，
杨柳月中疏。
燕帏缃绮被，
赵带流黄裾。
相思阻音息，
结梦感离居。
寒夜闻霜钟
郑絪（唐代）

霜钟初应律，寂寂出重林。拂水宜清听，凌空散迥音。

舂容时未歇，摇曳夜方深。月下和虚籁，风前间远砧。

净兼寒漏彻，闲畏曙更侵。遥相千山外，泠泠何处寻。
留别铁柱宫叶法师
白玉蟾（宋代）

不嫌来往日诗筒，春兴无穷我欲东。
一雨放行三尺水，万松回纳半帆风。
且将南浦难题景，寄在西山绝顶峰。
柳处酒家花处寺，并留他日款游从。
还东田宅赠朋离诗
朱异（魏晋）

应生背芒说，石子河阳文。虽有遨游美，终非沮溺群。

曰余今卜筑，兼以隔嚣纷。池入东陂水，窗引北岩云。

槿篱集田鹭，茅檐带野芬。原隰何逦迤，山泽共氛氲。

苍苍松树合，耿耿樵路分。朝兴候崖晚，暮坐极林曛。

恁高眺虹霓，临下瞰耕耘。岂直娱衰暮，兼得慰殷勤。

怀劳犹未弭，独有望夫君。
过孙文贵不在对庭中新竹
文徵明（明代）

一室才容膝，居然不受埃。恍如城郭外，时有野人来。

檐绿摇新竹，阶纹蚀古苔。未妨酬对寡，抚景自徘徊。
赠王师古
李处权（宋代）

安城西有庆云乡，山秀溪明出孟尝。
每见朱门拔恺悌，遂令贫孟有辉光。
君家太尉威名远，世谱观文德泽长。
苍狗白衣何足道，古今兴废两茫茫。
减字木兰花
沈瀛（宋代）

不如知止。看尽世间无可喜。心热生风。王老门前问仲通、仲淹王通。

六经如酒。一句中人仁者寿。仁道伊何。要处还他静处多。
读常理斋老伯爱吟草及殉节录谨赋一律
王志翰（清代）

骂贼当年气至刚，儒臣风节比颜张。清新诗句留寰宇，皎洁忠心达庙堂。

昔岭愁云空漠漠，浣溪清韵自汤汤。英灵应是归天阙，祠仰昭忠俎豆香。
以犹子昌贵受业于鹫月门人
释今无（明代）

欲仗匡成授一经，在家犹子惜难成。宗衰尚自留残檗，僧老元无恋俗情。

纵有材华嫌局蹐，只无衣食易漂零。随君趋步勤鞭策，久许儒门有典型。
黄山楼
刘黻（宋代）

风生汐恶舟难去，独上危楼立暮云。
数片斜阳随处没，一声清磬隔江闻。
庙灵古木悬新纸，碑老苍苔补断文。
惭愧年丰官酒贱，往来人每乐醺醺。
寄意书记
吴惟信（宋代）

名不昭时迹晦沉，读书辜负雪窗深。贫参万事方知命，人到中年始识心。

柳得烟多莺尚恋，花随雨尽蝶空寻。江湖身老春风晚，谁肯相从说苦吟。
紫翠丹房歌为周伯高赋
乌斯道（明代）

松陵四围天接水，中有丹光夜分起。烧丹者谁抱拙生，半亩云房石林底。

缥囊玉轴纷图书，清风适起烧丹馀。白日閒花落蛛网，晏然独坐青氍毹。

当时龙虎守深閟，好事何为传紫翠。每令人费买舟钱，日日来寻隐居地。

因闻昔日瑶池仙，宝鼎丹光飞上天。剡剡入云如紫电，英英照人兼翠烟。

平生学仙心所羡，亦欲丹光成九转。等閒白骨埋蒿莱，不似红颜生羽翰。

宿火未消丹未出，诏向神京试儒术。力言丹候尚须调，再愿六藏归一室。

我到钟山偶相逢，乡心未吐谋先同。亦有长生不死药，何当与子论成功。
题汪孟慈礼堂授经图
管同（清代）

儒林有丈人，学究天人奥。通眉举明经，遽赴玉楼召。

于时询童乌，芳龄始逾悼。客来执诗问，瑟僩了义妙。

文人厄九命，后嗣终食报。宦达何足言，持身等圭瑁。

绣衣争国论，彩笔述庭诰。鲤庭旧闻存，伊今洵克效。

嗟子废《蓼莪》，哀思正周调。寸草腐无称，辜负春晖照。

承君犹不弃，示我图中貌。努力振家声，相期在忠孝。
孟夏湖舟晓望追和张曲江彭蠡湖上作
郭之奇（明代）

清晨观湖理，洪流何泱泆。中望合遥烟，就光惟晓日。

汇纳百川情，溟泓得休逸。连势没诸山，坐见蒙泉一。

行云觅故居，从澜无定术。独许匡庐峰，配临千仞出。

高广盖相宜，渊天可微悉。传语众丘陵，波涛各共恤。
寓杭次旋人催归诗韵
戴飞（宋代）

休把持来只管催，也曾对菊赋归来。
闲云自笑出山去，未雨如何便得回。
书寿穴中石寿星背四言
姜特立（宋代）

彼石何人，云是寿者。
作镇斯宫，孰分真假。
以幻对幻，有同儿嬉。
他日启扃，问尔是谁。
正己亥冬客杭有客持毛袜去久不见还因戏赋以自解
袁华（明代）

领军家有一屋鞋，东郭先生双破履。我家旧物值偷儿，赤脚端破玉川婢。

革靴骨立寒无藉，风霜冻皴皮肉死。线材寸短无所长，浮世荣名轻弊屣。

鹅毛缝罽将奚施，龟背刮毛徒尔为。系带难令释之结，啮雪可怜苏武饥。

松窗朴渥久不至，褚衾暖瓶空自随。北来毡根破瓠肥，氄毛蒙茸光陆离。

金刀细剪雪花落，成毡足可供驱驰。人生能著几两屐，畏涂巉岩半榛棘。

何似山东李谪仙，酒酣云卧游八极。
泛清波摘遍 为阮亭咏庭前金鲫
邹祗谟（清代）

寻梅官阁，问柳隋堤，试问使君何所有。种花栽竹，皓月清风对虚牖。

谁相耦。悠然濠濮，宛尔潇湘，云梦胸中常八九。荇藻交横，鱼鸟流连，长啸清昼。

还知否。鼓鬣扬鳍鱼乐，唾影唾香花覆。谁识非我非鱼，海罟江罶。

消长昼。影动春雨绿添，纹生晚霞红皱。那数西江尺鲋，呴濡升斗。
系寻阳上崔相涣其三
李白（唐代）

虚传一片雨。
枉作阳台神。
纵为梦里相随去。
不是襄王倾国人。
颂古一百首 其七十八
释智愚（宋代）

你有更须当面与，渠无背手夺将来。蓦然夜半化龙去，黑雨乌风裂地雷。
卧病
王鏊（明代）

一镫孤馆夜寥寥，八月文园病未消。动觉此身成附赘，静观物理自逍遥。

长缨顿骥悲千里，尺渎旋鳞困一朝。之子不来秋欲晚，空庭风叶雨潇潇。
箜篌引
江源（明代）

吾生寄一世，会少离别多。今日且欢宴，邀我亲友过。

炰羔宰肥牛，有酒旨且多。鸣筝奏秦女，绵瑟付齐娥。

况此三春时，百鸟声相和。蘼芜结新绿，红紫纷乔柯。

景物与意会，不饮将奈何。青春无返期，逝水无回波。

百年一过目，白首成蹉跎。相逢各尽欢，管取朱颜酡。

无为戚戚怀，一生长轗轲。
寄远
晏殊（宋代）

宝毂香轮不再逢，峡云巫雨杳无踪。梨花院落溶溶月，柳絮池塘淡淡风。

几日寂寥伤酒后，一番萧索禁烟中。鱼书欲寄无由达，水远山长处处同。
次管时顺韵
陶安（明代）

四海何人有鲁连，几时乐土似尧年。锦江雪浪浮云外，黄鹤风烟战马前。

与子飘然同桂楫，昨宵忽尔梦芝田。从来建业兴龙地，莫学稽山掉酒船。
桂州
陶弼（宋代）

朝夕云山满县郛，削成犀笋几千株。
游人借笔抄诗板，远客投书乞画图。
憩宫偶成
常楙（宋代）

松风朝来入梦频，公馀乘兴去寻真。红尘物外长清境，白日壶中不老春。

柏子灰寒烟寂寂，桃花风暖水粼粼。逍遥羽士闲如许，愧我浮名役此身。
觐竺闺女
吕本中（宋代）

澹妆素抹旧罗衣，雅致天姿觐竺归。始信若耶溪畔女，何须珠翠馆娃妃。
羊城秋怀十绝 其六 寄语
郭之奇（明代）

须知荷叶避花开，长令清风拂座来。寄语秋风同爱惜，莫教玉露减红腮。
送孙丞法先池阳二首
苏籀（宋代）

一薰襟趣暱，掺执便它邦。
书剑摇烟艇，鸿光醉绮窗。
县僚迎节盖，齐醖缀羊腔。
器宇青云士，能名赋练江。
秋日遇荆州府崔兵曹使宴
陈子昂（唐代）

輶轩凤皇使，林薮鹖鸡冠。江湖一相许，云雾坐交欢。

兴尽崔亭伯，言忘释道安。林光稍欲暮，岁物已将阑。

古树苍烟断，虚亭白露寒。瑶琴山水曲，今日为君弹。
水调歌头·风骨最魁岸
陈著（宋代）

风骨最魁岸，宇宙更宽平。□人皆道，天上南极寿星精。随意後园花木，满眼家山松竹，尽可适平生。门外底须问，好占菊轩清。听乡评，义方训，莫如兄。元方既玉就□，更要季方成。不使尘劳顿挫，他日功名入手，当不负椿庭。不见窦谏议，教子有馀荣。
谢林雪斋 其三
丘逢甲（清代）

八幅丹青速置邮，谁知半落馆人廋。从教今古同佳话，妙画通灵顾虎头。
村居即事六言十首
刘克庄（宋代）

风窗有竹相敲，地炉无叶可烧。
乱书翻覆未了，一灯明灭频挑。
白马篇
王恭（明代）

宛马如雪色，青丝鞴来好。五陵侠少年，骑向长安道。

长安道上花正香，吴姬垆头红粉妆。翩翩白马系高柳，据坐胡床唤酒尝。

自矜出入金门里，立在殿庭谁敢视。武皇升天去不归，人马萧条翻被欺。

不及田翁学种谷，日日村中抱黄犊。
东海有勇妇
李白（唐代）

梁山感杞妻，恸哭为之倾。
金石忽暂开，都由激深情。
东海有勇妇，何惭苏子卿。
学剑越处子，超然若流星。
损躯报夫仇，万死不顾生。
白刃耀素雪，苍天感精诚。
十步两躩跃，三呼一交兵。
斩首掉国门，蹴踏五藏行。
豁此伉俪愤，粲然大义明。
北海李使君，飞章奏天庭。
舍罪警风俗，流芳播沧瀛。
名在列女籍，竹帛已光荣。
淳于免诏狱，汉主为缇萦。
津妾一棹歌，脱父于严刑。
十子若不肖，不如一女英。
豫让斩空衣，有心竟无成。
要离杀庆忌，壮夫所素轻。
妻子亦何辜，焚之买虚声。
岂如东海妇，事立独扬名。
长相思
吴迈远（南北朝）

晨有行路客，
依依造门端。
人马风尘色，
知从河塞还。
时我有同栖，
结宦游邯郸。
将不异客子，
分饥复共寒。
烦君尺帛书，
寸心从此殚。
遣妾长憔悴，
岂复歌笑颜。
檐隐千霜树，
庭枯十载兰。
经春不举袖，
秋落宁复看。
一见愿道意，
君门已九关。
虞卿弃相印，
担簦为同欢。
闺阴欲早霜，
何事空盘桓。
熙宁祀皇地祗十二首
佚名（隋代）

折俎在笾，贲羹在豆。
何以酌之，酒醒是侑。
何以锡之，贻尔眉寿。
何以格之，永尔康早。
京丞相挽诗
王炎（宋代）

嗣圣登皇极，真儒秉大钧。
三宫方恺乐，万宇浸熙淳。
碧落龙髯去，青山马鬣新。
衣冠同堕泪，桃李失阳春。
宣室
宋祁（宋代）

宣室崔嵬冠未央，殿帷深掩上书囊。
贾生始得虚前席，董偃寻闻献寿觞。
戏作二首 其一
刘敞（宋代）

仙家千载亦何长，人世空惊日月忙。洞里桃花莫相笑，刘郎今是老刘郎。
黄陵题咏三首
史正志（宋代）

直方谁似退之贤，过庙当时祷亦虔。
徼福乞灵旋有助，倾蠹十万出私钱。
满江红 听雨
吴茝（清代）

已黑疏窗，听不了、雨声萧瑟。似诉到、别离儿女，临歧呜咽。

点滴不堪和雁下，凄清如向吟蛩说。把银釭、剔尽不成眠，明还灭。

云黯黯，笼纤月。风细细，透重幕。正漏壶欲断，檐牙犹滴。

似我频挥斑竹泪，怜他碎尽枯荷叶。尽黄昏、凄绝九回肠，愁重叠。
江月晃重山 其二 秋思
吴绮（清代）

蟋蟀声中微叹，芙蓉花下无眠。泥金帘幕雨残天。

多生受，鹦鹉解周旋。

梦记君恩似月，离来客思如烟。灯花笑处转凄然。

无聊赖，故故拨红弦。
台城杂诗七首
曹勋（宋代）

长歌山水五风霜，翠竹青松是臣防。
每谓肉身求净观，犹胜饭臣绕诸方。
因风老叶闲粘纲，久雨新苔巧占墙。
何以待宾余旧贯，一香一饭一胡床。
元和癸巳余领蜀之七年奉诏征还…途经百牢关因题石门洞
武元衡（唐代）

昔佩兵符去，今持相印还。天光临井络，春物度巴山。

鸟道青冥外，风泉洞壑间。何惭班定远，辛苦玉门关。
同诸公谒启母祠
崔曙（唐代）

閟宫凌紫微，芳草闭闲扉。帝子复何在，王孙游不归。

春风鸣玉佩，暮雨拂灵衣。岂但湘江口，能令怀二妃。
过符离读张忠献公传书后
严遂成（清代）

北使来朝辄问安，隐然敌国胆先寒。十年作相迟秦桧，万里长城坏曲端。

采石一舟风浪大，富平五路战场宽。传中功过如何序，为有南轩下笔难。
题兰亭帖
赵彦卫（宋代）

生涯寄简瓢，嗜古成传癖。
胸蟠万卷书，禊帖究所出。
三百七十五，异论溢编帙。
更相自戈予，又类相形色。
我昔识诸老，高论聆侍侧。
玉笔贵藏锋。真赝拚金锡。
精神苟不具，徒尔致研席。
搜访诸贤语，编类置丈室。
使我心豁然，登山如得屐。
妄意於斯文，庶可益涓滴。
作诗谢来贶，持寄俟他日。
答云居佛印 其二
彭汝砺（宋代）

人间六月日如丹，见说云居蚤自寒。他日游山看蜡屐，终朝临水濯尘冠。
江南
汉乐府（两汉）

江南可采莲，莲叶何田田。鱼戏莲叶间。
鱼戏莲叶东，鱼戏莲叶西，鱼戏莲叶南，鱼戏莲叶北。
登巾山
陈知柔（宋代）

司马胸中著云梦，杜陵眼底盖乾坤。
吾衰不复论兹事，饱看孤帆落远村。
鸟止轩閒居 其二
梁民相（明代）

晓起披书坐小窗，萧然病色满沧江。绸缪念我鸿千里，鸣食依沧鸟一双。

懒性转添泉石傲，雄心都向路歧降。年来结得高阳侣，生事惟应问酒缸。
太常引 陈秋谷画溪渔父图册
赵庆熹（清代）

平湖如画远山低。小小缺瓜皮。白酒一瓶携，举网处、银刀正肥。

萍花洲渚，鸥波亭馆，只在水东西。青笠绿蓑衣，浑不是，苕溪霅溪。
杨柳枝 其七
郑文焯（清代）

烟洗风梳碧可怜，秋深犹咽五更蝉。谁家残月沧波苑，时见渔舟网碎钿。
访端木子彝舍人
潘曾莹（清代）

官冷诗情澹，心间道味长。午蜂喧隔院，孤鹤立斜阳。

松叶堆茶灶，藤花点石床。尘缨欣暂濯，幽绝似沧浪。
巫山一段云 朝云峰
赵孟＊（元代）

绝顶朝云散，寒江暮雨频。楚王宫殿已成尘。过客转伤神。月是巫娥伴，花为宋玉邻。一听歌调一含颦。幽怨竹枝春。
饯唐永昌
崔日用（唐代）

洛阳桴鼓今不鸣，朝野咸推重太平。

冬至冰霜俱怨别，春来花鸟若为情。
答伯秋
王灼（宋代）

足为春游茧，头因午醉科。
神交尝恨少，诗债敢嫌多。
几日登庐阜，他年梦苧罗。
故应三峡外，渔艇老烟波。
生查子·旅夜
彭孙遹（清代）

薄醉不成乡，转觉春寒重。枕席有谁同？夜夜和愁共。
梦好恰如真，事往翻如梦。起立悄无言，残月生西弄。
祈泽寺 其一
季季（宋代）

虚窗云暗青灯小，松桧无风春悄悄。子规枝上叫梦回，清磬一声山月晓。
大酺 牡丹
赵以夫（宋代）

正绿阴浓，莺声懒，庭院寒轻烟薄。天然花富贵，逞夭红殷紫，叠葩重萼。

醉艳酣春，妍姿浥露，翠羽轻明如削。檀心鸦黄嫩，似离情愁绪，万丝交错。

更银烛相辉，玉瓶微浸，宛然京洛。

朝来风雨恶。怕僝僽、低张青油幕。便好倩、佳人插帽，贵客传笺，趁良辰、赏心行乐。

四美难并也，须拼醉、莫辞杯勺。被花恼、情无著。长笛何处，一笑江头高阁。

极目水云漠漠。
缘识
宋太宗（宋代）

圣人弃智妄中寻，质实先明朴在心。
坦荡玄门常不达，那非那是秘源深。
虔州八境图八首
苏轼（宋代）

《南康八境图》者，太守孔君之所作也，君既作石城，即其城上楼观台榭之所见而作是图也。东望七闽，南望五岭，览群山之参差，俯章贡之奔流，云烟出没，草木蕃丽，邑屋相望，鸡犬之声相闻。观此图也，可以茫然而思，粲然而笑，嘅然而叹矣。苏子曰：此南康之一境也，何従而八乎？所自观之者异也。且子不见夫日乎，其旦如盘，其中如珠，其夕如破璧，此岂三日也哉。苟知夫境之为八也，则凡寒暑、朝夕、雨旸、晦冥之异，坐作、行立、哀乐、喜怒之变，接于吾目而感于吾心者，有不可胜数者矣，岂特八乎。如知夫八之出乎一也，则夫四海之外，诙诡谲怪，《禹贡》之所书，邹衍之所谈，相如之所赋，虽至千万未有不一者也。后之君子，必将有感于斯焉。乃作诗八章，题之图上。

坐看奔湍绕石楼，使君高会百无忧。
三犀窃鄙秦太守，八咏聊同沈隐侯。

涛头寂寞打城还，章贡台前暮霭寒。
倦客登临无限思，孤云落日是长安。

白鹊楼前翠作堆，萦云岭路若为开。
故人应在千山外，不寄梅花远信来。

朱楼深处日微明，皂盖归时酒半醒。
薄暮渔樵人去尽，碧溪青嶂绕螺亭。

使君那暇日参禅，一望丛林一怅然。
成佛莫教灵运后，着鞭従使祖生先。

却従尘外望尘中，无限楼台烟雨濛。
山水照人迷向背，只寻孤塔认西东。

烟云缥缈郁孤台，积翠浮空雨半开。
想见之罘观海市，绛宫明灭是蓬莱。

回峰乱嶂郁参差，云外高人世得知。
谁向空山弄明月，山中木客解吟诗。
叠石塔
陈岩（宋代）

无复晨钟暮鼓声，慧云犹护法灯明。
佛乘大有扶持力，旧塔虽欹不解倾。
春景 其一 新年贺太平
刘辰翁（宋代）

乱向残年定，东风息战尘。太平如可待，相见贺从新。

自笑屠苏我，谁吹画角秦。

几人天宝旧，重赏后元春。卖钏犹堪醉，簪花不恨贫。

渊明今甲子，犹是晋时人。
送程给事知越州
褚珵（宋代）

元稹唐朝辅相材，全家曾住小蓬莱。公今得请为藩去，事异当时谪宦来。

雅意未应亡魏阙，归心且喜过苏台。茂林修竹仁风动，紫蟹黄柑宴席开。

听讼初承召公后，递诗须继乐天才。政成不待三年报，入告谋猷岂晚哉。
王昭君二首 其二
刘献廷（清代）

汉主曾闻杀画师，画师何足定妍媸。宫中多少如花女，不嫁单于君不知。
池州封员外郡斋双鹤丹顶霜翎仙态浮旷罢政之日因呈此章
李群玉（唐代）

潇洒二白鹤，对之高兴清。寒溪侣云水，朱阁伴琴笙。

顾慕稻粱惠，超遥江海情。应携帝乡去，仙阙看飞鸣。
哭柏岩禅师
李益（唐代）

遍与傍人别，临终尽不愁。影堂谁为扫，坐塔自看修。

白日钟边晚，青苔钵上秋。天涯禅弟子，空到柏岩游。
寄章丘
韩淲（宋代）

扬雄一区宅，今乃在章丘。老树叶丛茂，小溪滩乱流。

鸡豚为岁计，谷米望秋收。晓暮襟怀里，携琴得句不。
七绝句
罗公升（宋代）

吟昔从军瘦，生涯出仕空。
山中破茅屋，日日是秋风。
戏咏乞烟灰
张维垣（清代）

腰藏小碟步如梭，拱立床前细语和。添足画蛇迎客笑，甘心走狗任人诃。

恩邀半勺称无冀，惠受三分说谢多。最喜残灰犹带润，且伸拇指试研摩。
楚靳尚庙
杨备（宋代）

旧罗鱼腹葬灵均，竞渡如飞不救人。
天意明知谗口毒，果遭天谴作蛇身。
梅花
王铚（宋代）

孤高来处自天人，末上常先万物新。
不有大寒风气势，难开小物玉精神。
冰溪影斗斜斜月，粉镜妆成澹澹春。
直伴东风到青子，多情不逐雪成尘。
斗百花近拍
仲殊（宋代）

九凤啸歌苑转。鹤舞长生排遍。采衣朱绂。醉挹绮园彭羡。香在云头，星宫寿纪重新，东斗瑞光昏见。嘉庆留西宴。酒乍醒时，便拥一封归传。雨露旧恩，长沙再膺天眷。还了宫符，前席受取丁宁，功业算来何晚。
解梁官舍
王禹称（宋代）

郡在中条山脚下，盬南风起昼昏昏。舍人谪宦谁言命，副使量移岂是恩。

月有俸钱堆长物，日无公事掩闲门。上天于我心还厚，祇遣文章道更尊。
昨夜陪诸公饮今尚委顿未能起坐闻孙守出送陈
毛滂（宋代）

孙公金作骨，何独无燥湿。
雄姿逼龙虎，风雨坐页岌。
黄堂烂绣筵，春翁融玉汁。
银台三见跋，醉眼梦欲入。
公张两瞳电，照我毛发立。
平明郭西门，钟鼓仍盛集。
我方拥黄紬，势作蚯蚓蛰。
乃知千里姿，追趁何翅十。
春溪葡萄碧，饮渴谁当吸。
愿君苦留客，堕翠应可拾。
未用奏伊凉，舞红催玉粒。
往日
苏籀（宋代）

往日承平孰为裁，诚能俾乂固当谐。
岂云小辩能回斡，际遇长才力洽该。
大块惨舒嘘翕顷，元明迷喻唯阿开。
斗南必有圆机士，安得一樽陈此怀。
永遇乐·赵武灵王箭簇，出邯郸城西铁箭岭
夏孙桐（清代）

残霸销沈，悲歌凭吊，寸铁千古。笴朽埋尘，锋铦侵藓，故垒苍凉处。

丛台瑟罢，沙丘鷇冷，无复帐中歌舞。任荒榛、村童敲火，翠铓尚怵狐兔。

开疆胡服，云屯万骑，曾道君王英武。鸣镝中原，张弮绝塞，多少兴亡数。

长平遗恨，摩挲碧血，一例断厓风雨。祗赢得、残年杜老，暗吟射虎。
霜馀溪上绝句
汪藻（宋代）

水似秋蛇巧作蟠，山如浓翠拥高鬟。清风明月元无主，乞我烟萝茅数间。
秋试行役感咏
洪繻（清代）

微名迫我起，我行过千里。既越两重洋，又涉百重水。

波涛挟蛟鼍，时时向人跂。咫尺生风云，天色迷瞻视。

身在澎湃中，轻掷同敝履。不识有眠食，岂复有行止。

言念古战场，安能在海里。丈夫志四方，艰难此为始。

我行过关山，一平复一险。马角与船唇，流光常烁闪。

一入矮屋中，苍苍为之掩。如蜂攒蜜房，如蛾傍灯焰。

不必帝京尘，缁衣已先染。叹息古英雄，此中多沉奄。

意气幸发越，磨刀不惧剡。摛文倚幨帷，月明星点点。

俯首念归途，胸中海潋渰。归来阻海风，卧船经八日。

火轮不得施，心如飞箭疾。惊浪向面生，朝阳从波出。

缩地古有人，超海今无术。一夕玉镜平，如鲠胸中失。

问津傍蓬山，陆始水已毕。扁舟过酒家，谁能辨清质。

身如蟠泥龙，不免蝇与蛭。嗟彼远游子，何以同邮驿。

一出台北城，即接铁车路。万山随转圜，千里失回顾。

虽丧磐石安，却胜舆夫步。断虹悬空中，驶轮旋飞渡。

翘首望前途，烟云蔽午树。息驾入城门，似马初停骛。

问我从何来，天风兼海雾。泱漭整行装，明朝从此去。

一日复一日，行行将到家。前途已无几，盼望转成遐。

马上有秋色，路上有秋花。夕阳在树外，反哺有暮鸦。

惊心堂上亲，未谂餐饭加。入门问老母，依旧两鬓华。

病体虽不康，怜子意犹赊。只为区区者，累母望天涯。

叹息古人贤，负米亦孔嘉。阿兄见我至，为我拂衣裳。

阿嫂见我至，为我具羹汤。童稚先后走，相争负行囊。

自维不肖躯，满堂何皇皇。乃知天伦中，至乐有馀长。

人生思富贵，悲喜在外旁。呼仆啖晚饭，燥吻兼饥肠。

一饱身已困，不复思酒浆。荆妻房外立，望我栏杆头。

相见问劳苦，翻讳己心愁。自君之出门，不敢登高楼。

楼头红日照，楼外白云浮。见云不见人，风信海中沤。

鲤鱼常渺渺，鸿雁自悠悠。景物夙已换，自夏以徂秋。

桂轮圆复仄，橘柚绿已稠。道上渐轻霜，言念季子裘。

相见虽云欢，明日将远游。嫁君在少年，离别何如流。

为卿话旅况，卿当添烦忧。丈夫负弧矢，岂复恋家室。

惟有高年亲，艰难离双膝。幽禽鸣木中，时亦思琴瑟。

逐逐鸡肋名，似饥拾橡栗。谋名复谋利，骥马徒奔佚。

思之辄不解，未能遗纤悉。倥偬风尘中，金玉销素质。

行人已归家，家书始附至。汪洋一海横，飞鸿失其翅。

叹息远行人，数语空自寄。上有覶缕怀，下有平安字。

日月两周天，一纸滞途次。草茅望阙情，寸衷无由致。

委质数篇文，与此亦何异。江湖与故乡，遥下数行泪。

俯念大海中，求珠应不夜。自恃骊龙精，当有神光射。

一寸明月辉，岂无神雀下。象罔眼如箕，搜寻何能罢。

升之在云衢，鳞甲风雷化。沉之在重渊，光芒泥涂藉。

得失两心煎，欲脱不得卸。本无毫末加，何为动惊吒。

但思出身阶，此为乘时驾。成都有相如，不屑赀郎借。

是以一卷文，珍重不轻假。可怜遭按剑，犹望连城价。

九月月几望，桂树开花时。蕊榜将悬阙，颠倒郢中儿。

我身在海角，引领望天池。云程阻风信，得失未应知。

寸心已先往，大梦犹奔驰。飞电空中下，一刀割乱丝。

得意不须喜，失意何庸悲。翻悔昨日情，此心如醉痴。

月色淡将曙，天明秋路远。鸟声唤行人，萧萧到山馆。

上岭午烟苍，下岭夕阳晚。空中盼白云，不舒复不捲。

渺渺溪中水，秋深流转浅。安坐閒斋中，诗书慵过眼。

转念读书乐，再把陈编玩。浩歌梁父吟，落叶空阶满。

木末起蝉响，秋深天气凉。萧森商声远，孤园摇众芳。

感此心容瘁，入世多悲伤。富贵非所慕，雄心失行藏。

所以古之人，载质每皇皇。八代起衰手，为此亦徜徉。

鸿鹄群燕雀，鸦雏傲凤凰。意虽不奔竞，潦倒未应忘。

流水远更远，空山深复深。怀在白云内，时傍高松阴。

幽人谁与语，一片古时心。入世恫尘俗，谁复领清襟。

所以古贤豪，轻遇重知音。伯牙不可作，子期毁其琴。

柯亭岂无竹，蔡雍邈难寻。此地有高山，携酒独登临。

苒苒百世怀，悠悠千古想。置身恨不高，未能空万象。

尺寸何所施，风尘徒鞅掌。一朝为浮名，琴书失素养。

与世争涓埃，胸中胡不广。遥遥望古今，寥寥思天壤。
绿盖舞风轻 荷珠
戴延介（清代）

清露点银塘，纤叶擎来，匀圆漾寒翠。颗颗空明，绿盘摇澹月，零乱光碎。

莫是宵深，鲛人泣、满承铅泪。爱莹然、照夜星星，鸥鹭惊起。

延伫。越女停桡，氽素手低搴，湿了香袂。还怕飘零，缀明珰、留待浣纱人至。

佩解湘湄，凌波杳、相思难寄。又西风、吹泻一湖秋水。
烂柯山
赵师圣（宋代）

姑蔑城南问烂柯，篮与踏翠晚来过。
岩前云拥杉松老，席上棋敲日月多。
四序秋光浮澹荡，半空钟韵绕嵯峨。
仙人去后余残局，风雨山深长薜萝。
舟中 其一
高鹏飞（宋代）

木落山高秋去后，犬惊人语夜深时。小舟满载离愁重，惟有孤鸣寒雁知。
老日
周紫芝（宋代）

老日那容惜，晴光到眼休。蚕知今日浴，麦复几时收。

黄犊分青草，花凫趁绿沟。谁能更归得，已是一春留。
读庆元党人家乘蜀
王迈（宋代）

侂怒如关曦，谋画比井蛙。
公乎拚一死，国尔自忘家。
庾亮尘难污，刘舆腻莫加。
修名与姱节，皎皎玉无瑕。
和饮酒二十首初夏天气微热方不欲饮偶龚仲和
唐时升（明代）

鸠能知天雨，鹊能知天风。
嗟哉此微禽，托命风雨中。
用志久不分，遂与造物通。
吾亦晚有闻，天道犹张弓。¤
太液池
马汝骥（明代）

碧苑西连阙，瑶池北映空。
象垂河汉表，气与斗牛通。
鲸跃如翻石，鳌行不断虹。
苍茫观海日，朝会百川同。
晚日临水得此句呈季和先为公家池上明日之游
晁说之（宋代）

客子思归悔远游，曾波新绿恋汀洲。
庾郎得暇为春赋，定是春来未肯愁。
六么令
晏几道（宋代）

日高春睡，唤起懒装束。年年落花时候，惯得娇眠足。学唱宫梅花好，更暖银笙逐。黛蛾低绿。堪教人恨，却似江南旧时曲。

常记东楼夜雪，翠幕遮红烛。还是芳酒杯中，一醉光阴促。曾笑阳台梦短，无计怜香玉。此欢难续。乞求歌罢，借取归云画堂宿。
用前韵答弥明圣言二首
王炎（宋代）

清昼浑无客敂关，不知春色满溪山。
少年侧目云霄上，今日藏身翰墨间。
挥麈逢君谈世事，举杯为我变衰颜。
归来更倚绳床坐，剩得劳生一日閒。
一斛珠
周邦彦（宋代）

葺金细弱。秋风嫩、桂花初著。蕊珠宫里人难学。花染娇荑，羞映翠云幄。
清香不与兰荪弱。一枝云鬓巧梳掠。夜凉轻撼蔷薇萼。香满衣襟，月在凤凰阁。
又送从子淮
楼钥（宋代）

二孙吾所爱，别去殊关情。
阿剡将赏延，伴子性亦灵。
烦子善诱之，他日使有成。
公余松竹林，共勉洛诵声。
生日
毛滂（宋代）

夜光昭清泠，璇源载圆折。朝阳未羽仪，五色先丹穴。

松柏出涧壑，众木皆秃屑。方其一寸青，意已傲冰雪。

东家嬉戏时，俎豆辄罗列。未应须儿啼，英标固惊绝。

公为三朝老，气压万人杰。经纶本帝赉，遇合非力结。

舟成无长川，云族有旱霓。东风吹扶桑，晓色开寥泬。

平生回天手，独伫昆吾辙。停鞭急节缓，挥臂层阴决。

图回掌中春，摩拂厚土热。一身等大地，万物小蜻蛚。

华岳载不重，河海振不泄。黔黎托回命，草木恃以茁。

造物相始终，流年难老耋。侧闻宋鼎就，未可羽力挈。

是乃为公象，何但纪相烈。坐观满不溢，玉铉无变灭。
驿馆槐阴
吴宣（明代）

高树凝云殆障天，相逢俱是藉云眠。丁宁再勿私风露，江海年来伤乱蝉。
次韵季共月夜见怀竹坡用子绍韵 其十四
周紫芝（宋代）

平生仅识之与无，敢攻诗城跨二都。归舟欲上知可呼，念舍公去何所如。
王尧韭持怪石数颗置盘池中云自楚江携来者
李之世（明代）

怪石清泉傍草庵，何年拾得自湘潭。苔痕似带离乡泪，撩我乡心转不堪。
答持国遗魦鱼皮脍
梅尧臣（宋代）

海鱼沙玉皮，翦脍金齑酽。
远持享佳宾，岂用饰宝剑。
予贫食几稀，君爱则已泛。
终当饭葵藿，此味不为欠。
读杜诗
陆游（宋代）

千载诗亡不复删，少陵谈笑即追还。
常憎晚辈言诗史，清庙生民伯仲间。
踏莎行（别意）
洪茶（宋代）

满满金杯，垂垂玉箸。离歌不放行人去。醉中扶上木兰船，醒来忘却桃源路。

带绾同心，钗分一股。断魂空草高唐赋。秋山万叠水云深，茫茫无著相思处。
过故人旧宅
王乔（唐代）

故人轩骑罢归来，旧宅园林闲不开。

唯馀挟瑟楼中妇，哭向平生歌舞台。
偈颂一百零三首 其二
释月涧（宋代）

随师三年，咳嗽相似。山僧随这老汉六年，相识还同不相识。
南坡口号十八首
郑清之（宋代）

红红白白共枝荣，怪底山茶有宁馨。
倩得司花来判断，不妨一姓养螟蛉。
维摩赞
释了惠（宋代）

示疾毗耶方丈，文殊亦难近傍。
看来无药可医，只是忌口为上。
答致仕吴朝请潜登黄鹤楼见招
贺铸（宋代）

城隅黄鹤莫登临，端使悲翁动楚吟。
日下长安人共远，天围梦楚岁方阴。
北风欲雪雁飞急，南渚始冰鱼伏深。
谁似草堂安隐客，下帷隐几不求心。
金台王气歌
朱诚泳（明代）

我祖应天命，车书混南北。定鼎制多方，当天履中极。

大都之地何雄哉，真人御世自天来。九重宫阙三台近，万里河山一诏开。

城高北斗星辰拱，雨霁居庸青叠耸。黄旗紫盖郁岧峣，彩凤回翔赤龙拥。

千官待漏五更寒，两柱擎天峙角端。介胄如山趍侍辇，炉烟绕陛候迎銮。

我朝元气回前古，灵物呈祥遍天宇。驺虞已见出南河，狮子重看贡西土。

当今天子思唐虞，维持燮理多通儒。玉堂日日有歌颂，青琐年年无谏书。

一朵红云笼斧扆，百花仗外飘然起。玉容侍女接丝纶，绣帽才官辉锦绮。

禁柳三眠絮欲飞，退朝閒过御桥西。覆鞍黄帕观呈马，缠项红罗看斗鸡。

香尘紫陌人如蚁，车骑纵横溢闾里。暗香遥引玉鞭来，满眼红妆隔帘底。

王孙公子日相从，笙歌无日不春风。宋公自昔推清制，魏国于今表大功。

六曹五府相连络，梵刹琳宫耀丹雘。公侯列第武功坊，耆儒应制文渊阁。

三十六宫莺乱啼，四十八卫马争嘶。霜飞柏府乌千点，春日梨园锦万畦。

金台王气千年在，青入西山终不改。尧天荡荡景星明，瑞日相辉助光彩。

阿谁谈笑觅封侯，莫负明时趁黑头。深愧维藩无寸补，天高日望五云楼。
叔通老友探梅得句不鄙垂示且有领客携壶之约次韵为谢聊发一笑
朱熹（宋代）

迎霜破雪是寒梅，何事今年独晚开。应为花神无意管，故烦我辈著诗催。

繁英未怕随清角，疏影谁怜蘸绿杯。珍重南邻诸酒伴，又寻江路觅香来。
三月初二日
韩淲（宋代）

杨柳阴阴上小楼，窗中远岫夕阳浮。棋声竞处偏饶笑，酒味醺时未肯休。

多病故应惊独老，一閒消得许多愁。清和莫放春归去，好事人须惜此游。
汪谷宾因李雪斋求余写临清楼图并诗
朱同（明代）

野人未上临清楼，作图题诗神预游。题诗不尽登临兴，作图漫写凭栏秋。

水南鬟黛入帘小，松萝空翠当窗流。想像赋成终未稳，安得乘兴来上头。
自肃州出嘉峪关
裴景福（清代）

武帝雄风不可攀，昆仑新辟汉河山。
右贤烽火过金岭，飞将旌旗出玉关。
大夏无心通竹杖，贰师有泪洒刀环。
谁怜属国还朝日，甲帐空悬两鬓斑。
伯兄新楼十首
王柏（宋代）

楼头小圃径斜通，种竹休教势倚空。
好是故庐犹在眼，未应修筱障西风。
东湖禅院
宋祁（宋代）

像阁缘云一水东，鹿园珍树蔽青葱。
漂残劫烬神池浪，吹去菱花讲坐风。
仙石拂衣寒起雾，层沙聚塔远凌空。
赤髭净侣移谈久，牛首青烟匝篆红。
江行 其二
伦以训（明代）

春色满江皋，悠悠泛小舠。万花迎日丽，孤树出云高。

尽日只欹枕，有时聊染毫。何如江畔女，犹有浣纱劳。
赋黄鹤楼赠李公择
苏辙（宋代）

前年见君河之浦，东风吹河沙如雾。
北潭杨柳强知春，樽酒相如终日语。
君家东南风气清，谪官河壖不称情。
一麾夏口亦何有，高楼黄鹤慰平生。
荆江洞庭春浪起，汉沔初来入江水。
岸头南北不相知，惟见风涛涌天地。
巫峡潇湘万里船，中流鼓楫四茫然。
高城枕山望如带，华榱照日光流渊。
楼上骚人多古意，坐忘朝市无穷事。
谁道武昌岸下鱼，不如建业城边水。
驻跸山
王柘（清代）

万马簇龙旗，征辽此驻师。军中破阵乐，塞上纪功碑。

兵力雄于昔，山名起自兹。天威犹想见，弩火克城时。
登三台言志
李世民（唐代）

未央初壮汉，阿房昔侈秦。在危犹骋丽，居奢遂役人。

岂如家四海，日宇罄朝伦。扇天裁户旧，砌地翦基新。

引月擎宵桂，飘云逼曙鳞。露除光炫玉，霜阙映雕银。

舞接花梁燕，歌迎鸟路尘。镜池波太液，庄苑丽宜春。

作异甘泉日，停非路寝辰。念劳惭逸己，居旷返劳神。

所欣成大厦，宏材伫渭滨。
巴口相地作大军仓
薛季宣（宋代）

南浦纵兰桡，打头清旦风。鸟飞图障远，人皱縠纹中。

衔尾过千柁，頩颜无万丛。端愁少槃瓠，生子亦群戎。
醉春风 友人饷金陵雪酒
屈大均（明代）

春色如眉黛。篘成香可爱。梅花三白总将来，赛。赛。

赛。花里封泥，三边开瓮。客愁全解。

叹尔情如海。红友频相赉。可能移得惠山泉，再。再。

再。频使溪翁，玉杯长满，玉颜长在。
夜雨
白居易（唐代）

我有所念人，隔在远远乡。
我有所感事，结在深深肠。
乡远去不得，无日不瞻望。
肠深解不得，无夕不思量。
况此残灯夜，独宿在空堂。
秋天殊未晓，风雨正苍苍。
不学头陀法，前心安可忘。
文宗问终南山蛤蜊瑞相图赞
释智愚（宋代）

攧不开，扑不破。
人言大士应身，我也疑他真个。
终南山，相应和。
喜动龙颜，百僚俱贺，
谁知别有弥天过。
题朱庆馀闲居四首
牟融（唐代）

潇洒藏修处，琴书与画图。白丁门外远，俗子眼前无。

楚楚临轩竹，青青映水蒲。道人能爱静，诸事近清枯。

尽日衡门闭，苍苔一径新。客心非厌静，悟道不忧贫。

白屋悬尘榻，清樽忆故人。近来疏懒甚，诗债后吟身。

闲客幽栖处，潇然一草庐。路通元亮宅，门对子云居。

按剑心犹壮，琴书乐有馀。黄金都散尽，收得邺侯书。

寂寥荒馆下，投老欲何为。草色凝陈榻，书声出董帷。

闲云长作伴，归鹤独相随。才薄知无用，安贫不自危。
读杨宫詹与屠太宰论事劄子
沈周（明代）

古谏无专职，士庶获胥通。今者置有位，非位默而恭。

卿相曷其然，出纳代天工。宫詹此札子，责善太宰公。

辞严气则直，读之声沨沨。韩论及欧书，异代而合踪。

既可扶国是，抑竭朋友忠。百年无此言，友道从而隆。

朝廷罚台给，株连班直空。宰公乞摄旷，奏上何匆匆。

略弗涉救援，于是涉迎逢。急彼故缓此，意外有牢笼。

人情鄙兹疏，诋讪纷詾詾。台为风纪御，给本丝纶总。

朝廷托耳目，立法由祖宗。官小系则大，责重望乃崇。

愆忒以之律，邪佞以之攻。从则如水流，不从如水壅。

士气要在养，养则其气充。折沮失謇谔，使之抱喑聋。

天王本圣明，宰公实股肱。信之如蓍龟，可以定吉凶。

慷慨能行义，岂曰无优容。难解者彭王，喜怒注宸衷。

程罪终见释，钺幸终弗庸。公议皎如日，晓及三尺童。

岂宰顾不谅，而弗及童蒙。朝廷行是罚，名以惩不供。

因摄以寓援，何不鉴触龙。乞浆或得酒，求鱼庶离鸿。

言患不至此，何患听弗聪。所惜在谏垣，两挫一岁中。

岁来其娓娓，履霜怆凌冻。不可视朝廷，长有拒谏风。

凤鸟吝不鸣，若鸣致时雍。匪为群谏地，自树弼亮功。

其日举传奉，逮谏适相同。奏名四十员，珂马耀长冲。

胥靡共趋走，俛默不敢颙。观者谓不祥，道议起如蜂。

其责将谁归，未可谢匪躬。当悯时不平，亦可悲人穷。

不鸣岂瓦鸡，不应岂木钟。岂待七年发，救焚必征彸。

但恐缓不及，激切有缄封。令人思三原，当此热心胸。

陈乞惟恐后，剀切期必从。皎皎歌白驹，一往无留踪。

江湖渺吾忧，其言不可终。
病中失约寄张凤彩
王佐（汝学）（明代）

老懒作魔忧采薪，造化小儿来苦人。范张约冷负鸡黍，笑杀榴花瓮底春。
同子肃过玉汝饮题玉汝壁二首
赵蕃（宋代）

踯躅来千里，崎岖为一饥。
客情方惨惨，雪意又垂垂。
万事岂无命，百穷宁坐诗。
前贤有如此，而汝欲何为。
题奉慈寺
杨德麟（唐代）

日月金轮动，旃檀碧树秋。塔分鸿雁翅，钟挂凤凰楼。
赠元晖
吴则礼（宋代）

南宫先生晚为郎，学语小儿说元章。
屋下架屋安足数，突过钟王妙如许。
平生韵语何处有，澜翻旧识论诗口。
不落钤锤或自憎，举似痴心妄想儿真敝帚。
谁当料理晋马曹，讵复酬答视愈高。
恁君快写拄板相，政应颊上加三毛。
阿晖讵独爱奇字，径割全牛烹大胾。
笔墨须论顾陆间，岂止远过杨契丹。
痿癯吾作老摩诘，惟子堪任来问疾。
是事且置默然坐，舌端种种一时堕。
送张倅
杨万里（宋代）

山西劲气何曾歇，秦汉迄今几奇杰。
张公长身须鬓苍，斜飞不入鵷鹭行。
狂卒叫谁民震扰，不劳谈笑斯须了。
呈上方披舆地图，烦公赤手系单于。
捕逐虎豹公则老，坐运筹策公尚少。
声声慢（宏庵宴席，客有持桐子侑俎者，自云其姬亲剥之）
吴文英（宋代）

寒筲惊坠，香豆初收，银床一夜霜深。乱泻明珠，金盘来荐清斟。绿窗细剥檀皱，料水晶、微损春簪。风韵处，惹手香酥润，樱口脂侵。

重省追凉前事，正风吟莎井，月碎苔阴。颗颗相思，无情漫搅秋心。银台翦花杯散，梦阿娇、金屋沈沈。甚时见，露十香、钗燕坠金。
寄兄弟（又见《许浑集》，题作寄小弟）
杜牧（唐代）

江城红叶尽，旅思倍凄凉。孤梦家山远，独眠秋夜长。

道存空倚命，身贱未归乡。南望仍垂泪，天边雁一行。
将至昭阳遇雨
施世纶（清代）

海燕集深林，春鸣泊枉沚。沙草去微茫，渚花寒不起。

云际辨昭阳，含凄路未已。日夜望吴陵，江乡三百里。

临风坐钓人，当雨牧樵子。一帆海上归，沾湿来如洗。

岂是两忘机，各在烟水里。
和明叔九日
司马光（宋代）

不奈衰须白，羞看朝鉴明。聊凭佳节酒，强作少年情。

雨冷弊裘薄，风高醉帽倾。如何不行乐，况复值秋成。
句 其九
孙升（宋代）

梁台歌吹馀衰草，湓浦琵琶怅晚风。
寿湖南管仓五首
廖行之（宋代）

古人重繇使，竭作唯追胥。
两税已复役，三倍将何如。
洪惟爱基本，幸甚均惨舒。
周亲今闾阎，民情力有余。
以谢玄晖鼓吹曲分题赋诗送萧伯龄赴春官 其一 江南佳丽地
梁兰（明代）

圣皇握赤符，渡江定武功。东吴据佳丽，西楚徵才雄。

皇皇帝业成，赫赫王气钟。玉帛走群后，车书会大同。

宾兴蔼多士，献赋蓬莱宫。
和周正孺春游
冯山（宋代）

路入江村五马游，江边生俗弄春毬。客愁无地时分请，乐看能俳预点抽。

趁赏不辞花欲老，劝农偏喜雨新收。经年多病无欢意，强逐双旌一举头。
蝶恋花 藏墨山房丁香花盛开，为填此阕
翁瑞恩（清代）

老干槎枒枝叶茂。待得花开，花比人还瘦。欲折一枝香在手。

最怜碎朵盈罗袖。

细雨春风吹不透。帘内书声，帘底灯如豆。笑对花神酬斗酒。

明年可似今年否。
刘倅示崇宁上舍题名翰林其父也
张孝祥（宋代）

崇宁天子开皇极，发挥神谟诏群辟。十八学士天与力，攀鳞附凤才一日。

翰林尚书古遗直，不作三公奄窀穸。当时盛事刊乐石，后五十年已今昔。

令我再拜三叹息，尚有之子似世德，不羸其躬且赫奕。
太平兴国七年季冬大雪赐学士
宋太宗（宋代）

轻轻相亚凝如酥，宫树花装万万株。
今赐酒卿时一盏，玉堂闲话道情无。
再和易后韵为前韵六首
卫宗武（宋代）

欲绝子期弦，肯鼓齐门瑟。
谏官不足为，孰可凂少室。
然当展素不，佐主为召毕。
志在泽斯民，思与邹轲匹。
难作遁世翁，江梅有佳实。
枢廷对竹
韩琦（宋代）

一纪前曾对此君，依然轩槛喜重亲。丹心自觉同高节，青眼相看似故人。

不杂嚣尘终冷淡，饱经霜雪尚精神。枢廷岂是琴樽伴，会约幽居称幅巾。
拟寒山寺 其四十八
释怀深（宋代）

贫贱关前业，休嗟命未亨。田园不种树，花果何由生。

千沉两条路，看你如何行。愿君牢着脚，前面有深坑。
玉烛新·海棠初雨後
方千里（宋代）

海棠初雨後。似露粉妆成，肉红团就。太真帐里，春眠醒、缓蹙楼前宫漏。潮生酒晕，独自倚、阑干时候。吹鬓影、斜立东风，馀寒半侵罗袖。骊山宫殿无人，想笑问君王，艳容如否。万花竞斗。难比并、丽美巧匀丰瘦。闺房挺秀。□一顾、丹铅低首。应对、羯鼓声中，清歌美奏。
楚萍歌
彭大年（宋代）

云梦青兵蟠楚薮，萍实江边大如斗。
故垒摧颓百战余，旧事流传千载后。
青崖半裂玄猿吼，空坡突过黄狐走。
山深落日少人行，寂寞鸣蜩在高柳。
湖江入梦倏三年，慰我漂零一杯酒。
群盗虽降汉赤眉，故侯惯作秦黔首。
颂古二十六首 其四
释嗣宗（宋代）

不是风幡不是心，祖师正眼只如今。如今不识山河碍，识得如今海岳沉。
旅泊涂江
陈陶（唐代）

烟雨南江一叶微，松潭渔父夜相依。断沙雁起金精出，

孤岭猿相木客归。楚国柑橙劳梦想，丹陵霞鹤间音徽。

无因得似沧溟叟，始忆离巢已倦飞。
登峻极峰
崔应阶（清代）

欲上嵩高第一重，芒鞋竹杖趁云踪。双林迥出三千界，二室晴开六十峰。

玉女几曾逢汉武，石坛不复继唐封。凭临未敢舒长啸，恐破天池走卧龙。
挽赵县丞
戴复古（宋代）

雅志思行古，幽居不受官。
倾家为义举，竭力奉亲欢。
阅世开天镜，藏身作瓦棺。
闻知捐馆日，有梦跨金鞍。
赋得江南山烟纪胜歌并寿毛友梅封君
谢榛（明代）

君不见吴山高起千万丈，上有烟岚变化出奇状。

影照江流湖烟地镜分，下抱太空各垂文光密星象。

晓日波平如熨横素罗，幽鸟低飞閒来往。岸芦石树小径斜，隔岭樵歌应渔唱。

山根湖脉下相通，福基寿域深且广。武陵主人偏嗜黄精淡可食，子孙皆换仙骨格。

望云何由并称觞，时复驰神到乡国。元气混沌含孝胚，圣人独知立兹德。

堂中高挂二仙图，木公金母若旧识。两颜不衰百岁期，际天海色苍茫浩无极。
河津寺歌
朱琦（清代）

盘陀高不极，碧水环其根。其上有古寺，其阳为寺门。

松桧昼阴龙象閟，藤萝岁久浮图昏。老僧四五辈，见客如惊麇。

孤烟出香积，破衲缝秋云。山长水远何寥廓，况复边秋木黄落。

钟梵空余出世音，风尘谁展匡时略。宦海飘飘一叶身，东西南北久迷津。

出门上马欲有问，寺里山僧应笑人。
送雷公达观赴召
郭印（宋代）

我观靖康初，尘氛蒙帝阙。
君臣失上著，社稷几危绝。
君时沉布衣，抗疏何悲切。
言听豺狼诛，狐狸肝胆裂。
铁骑稍稍去，佞谀归一辙。
小臣更不容，排摈争媒糵。
后来祸何如，欲语气先噎。
七年坐闭废，口舌宜钳结。
技痒不复禁，囊封仍论列。
朝廷果召还，爱士如饥渴。
魏阙心久驰，行色安可遏。
江山阻且长，忠信自平达。
露肘见天子，首荐经纶说。
邦荣身亦荣，无愧古明哲。
中秋集定慧寺时自金陵暂归
黄姬水（明代）

共喜中秋河汉明，东林坐见月华生。
青天不染金波冷，古寺无人玉漏清。
竹柏空阶交藻影，蛩蒐深巷杂砧声。
故乡番作思家梦，此夜长安儿女情。
满江红 其八 戊午秋半，偕胡景回，刘自昭二兄小饮待月
吴潜（宋代）

试问平生，几番见、中秋明月。今老矣，一年紧似，一年时节。

底事层阴生障碍，不教玉界冰壶彻。莫姮娥、嫌此白头翁，心肠别。

风动处，浮云揭。云绽处，清光泄。倩何人扫荡，大家澄澈。

且掉悲欢离合事，相逢只怕尊中竭。放儿童、今夜上青霄，探蟾穴。
赠剑峰
曾燠（清代）

兹别昔尝有，此才今所无。寸心千古远，半世一楼孤。

江大愁难沃，风春病不苏。谁为张谓者，觞尔汉阳湖。
湖州歌九十八首 其六十三
汪元量（宋代）

船到沧州且少留，客来同上酒家楼。
沿河树折枣初剥，满地藤枯瓜未收。
唐寺丞知南雄州
梅尧臣（宋代）

前林尚含冻，南国使君行。
逆水春风峭，孤舟桂席轻。
踏歌闻旧俗，信鬼有颓氓。
当识朱衣贵，壶浆拥道迎。
正月十五夜呈幕中诸公
徐凝（唐代）

宵游二万七千人，独坐重城圈一身。

步月游山俱不得，可怜辜负白头春。
钱宗伯牧斋
黄宗羲（清代）

四海宗盟五十年，心期末后与谁传。凭裀引烛烧残话，嘱笔完文抵债钱。

红豆俄飘迷月路，美人欲绝指筝弦。平生知己谁人是？能不为公一泫然。
游张山人园
苏轼（宋代）

壁间一轴烟萝子，盆里千枝锦被堆。
惯与先生为酒伴，不嫌刺史亦颜开。
纤纤入麦黄花乱，飒飒催诗白雨来。
闻道君家好井水，归轩乞得满瓶回。
孟府判令嗣求法名兴璞
释崇岳（宋代）

真璞无瑕，实际无涯。
心空及第，需耀邦家。
吟社递至诗卷足十四韵以答之为梅水村发也
赵必象（宋代）

子猷癖爱竹，无梦到香影。
雪夜棹匆匆，未必有诗兴。
□□
佚名（唐代）

白日走风沙，黄昏飞雪花。愁云闇□畔，寒色暝天涯。

缧绁今将久，归期恨路赊。时时眠梦里，往往见还家。
分题若邪溪送别胡一中允文录事之绍兴
张翥（元代）

五云溪水碧萦湾，纯浸蓬莱郡里山。金跃冶垆龙已化，箭空仙的鹤长閒。

棹歌洲渚芙蓉外，人在楼台罨画间。吟赏总输贤录事，樵风日暮送舟还。
宿翠微堂分赋
蒋鲁传（清代）

秋山木叶下，云净晚天开。月色寒冰簟，江声落酒杯。

共谭《高士传》，间卧楚王台。不尽三更话，幽钟枕上来。
湖上
方岳（宋代）

连天芳草晚凄凄，蹀躞花边马不嘶。
蜂蝶已归弦管静，犹闻人语画桥西。
入道诗十九首
王庆升（宋代）

羲文孔子一先天，互把精微著易篇。
不用阴阳真正理，旁蹊曲径是徒然。
村舍杂书
陆游（宋代）

爵禄九鼎重，名义一羽轻，人见共如此，吾道何由行？湖山有一士，无人知姓名，时时风月夕，遥闻清啸声。
送张殿丞吉甫知资阳
梅尧臣（宋代）

单骑欲之蜀，彩衣初过秦。
王乔凫是舄，陶令酒名巾。
灞上愁逢雪，褎中喜见春。
两川风物美，不似走京尘。
送梓漕李竦端臣赴阙
冯山（宋代）

道途去无穷，岁序嗟易改。相知念远别，遇物增感慨。

悲欢劳寸心，喣沬异江海。南归得嘉报，迅掉若旋凯。

机阱触不发，神明恍犹在。名因困愈重，事虽晚可待。

去就勿自谋，冥冥付真宰。
吟
佛图澄（魏晋）

殿乎殿乎。棘子成林。将坏人衣。
渔家傲·九月都城秋日亢
欧阳玄（元代）

九月都城秋日亢。马头白露迎朝爽。曾向西山观苍莽。川原广。千林红叶同春赏。一本黄花金十镪。富家菊谱签银榜。龙虎台前驼鼓响。擎仙掌。千官瓜果迎銮仗。
石崇斩酒人劝酒
王导（魏晋）

石崇每要客宴集，常令酒人行酒，客饮酒不尽者，使黄门交斩酒人。王丞相与大将军尝共诣崇，丞相素不能饮，辄自勉疆，至于沈醉，每至大将军，固不饮，以观其变。已斩三人，颜色如故，尚不肯饮。丞相让之，大将军曰：“自杀伊家人，何预卿事。”
送海印长老赴峨眉都僧正二首 其二
赵抃（宋代）

片云无著又西还，过尽秦山上蜀山。我独为师欢喜处，一程程入旧乡关。
乾坤一草亭为狄天章赋
沈周（明代）

少陵老子旧茨茅，小著乾坤气自豪。作者有程吾耳耳，视之如传世劳劳。

图书可托斯文在，风雨无惊地位高。坐此笑歌三百岁，江山屏障一周遭。
寄题奉宁枢密直谏议新葺漱玉斋
宋庠（宋代）

闻说西斋水，潺湲逼画楹。
虽添新窦响，不改故源清。
花落波浮乱，杯迟屈曲行。
无因陪夜宿，同赏瀑岩声。
隐泉诗院杂咏和马专城韵八首 其二 平山台
成鹫（清代）

高台酉接汉云台，棨戟遥临虎帐开。百二山河平似掌，伏波今日又重来。
次韵东鲁省游石龟山
戴表元（宋代）

一舸悠悠醉又醒，溪山无语意分明。
龟身何日化苍石，鹤背有分游紫清。
百榼颁空看少俊，千金难买是春晴。
筵端宋玉尤骚绝，游戏长歌复短行。
有怀 其一
韩淲（宋代）

晏斋风雨夜，门掩是深山。绝俗诗编净，怀人书尺闲。

儿孙今满眼，鸡犬久怡颜。万籁定俱寂，高标不可攀。
谢晏相公
梅尧臣（宋代）

刻意向诗笔，行将三十年。
尝经长者目，未及古人肩。
昔慕荀文若，多称王仲宣。
今惭此微贱，重辱相君怜。
赓翠蛟亭韵
王与能（宋代）

灵砂九转炼金顽，留得丹泉在此间。
明月清风谁管领，洞天福此占幽闲。
岩巅雪涌金波立，石罅潮生银屋翻。
句续坡仙怀古意，梅花也觉带欢颜。
菩萨蛮七首　 其六 集句
刘基（明代）

东边日出西边雨。孤帆夜发潇湘渚。雨浪细无声。烟斜月转明。

清猿不可听。枫落吴江冷。更欲向芳洲。水深难急流。
古意
张方平（宋代）

灏灏元气淳，茫茫太古迹。文巧不胜烦，发机自三画。

盟诅复诰誓，民心日浇弊。荡然近太初，祖龙亦深意。

倾夺损生理，世人多夭死。诚哉象系言，乾坤有时毁。
遣意
悟持（清代）

小幄镫翻夜影寒，年来已泯旧悲欢。事无过望心常稳，世可相忘梦亦安。

插架任教千卷破，囊空何用一钱看。衡茅拟筑枫江上，吟尽西风万木丹。
胡已茂
岳珂（宋代）

矰缴之冥鸿，人心所同。是内举者何足以害其公。

世道之趋，或污或隆。此帖之存，所以愧今日之憧憧。
李寄斩蛇
干宝（魏晋）

东越闽中有庸岭，高数十里，其西北隰中有大蛇，长七八丈，大十余围。土俗常惧。东冶都尉及属城长吏，多有死者。祭以牛羊，故不得祸。或与人梦，或下谕巫祝，欲得啖童女年十二三者。都尉、令、长并共患之。然气厉不息。共请求人家生婢子，兼有罪家女养之。至八月朝祭，送蛇穴口，蛇出吞啮之。累年如此，巳用九女。

尔时预复募索，未得其女。将乐县李诞，家有六女，无男。其小女名寄，应募欲行。父母不听。寄曰：“父母无相，惟生六女，无有一男，虽有如无。女无缇萦济父母之功，既不能供养，徒费衣食，生无所益，不如早死。卖寄之身，可得少钱，以供父母，岂不善耶！”父母慈怜，终不听去。寄自潜行，不可禁止。

寄乃告请好剑及咋蛇犬。至八月朝，便诣庙中坐，怀剑将犬。先将数石米餈，用蜜麨灌之，以置穴口。蛇便出，头大如囷，目如二尺镜，闻餈香气，先啖食之。寄便放犬，犬就啮咋，寄从后斫得数创。疮痛急，蛇因踊出，至庭而死。寄入视穴，得九女髑髅，悉举出，咤言曰：“汝曹怯弱，为蛇所食，甚可哀愍！”于是寄乃缓步而归。

越王闻之，聘寄女为后，指其父为将乐令，母及姊皆有赏赐。自是东治无复妖邪之物。其歌谣至今存焉。
师子岩
释鉴（宋代）

昂空势不已，踞地何雄哉。
白云遮不得，依旧山头来。
诸君和篇摩垒致师不容闭壁再绎前韵 其二
郑清之（宋代）

邴原解剧饮，雅名称龙腹。季伦杀为嬉，席妓敢嗔目。

有酒何庸辞，恐射蒋济木。但当携酒去，名花赏幽独。

年秫未足了，圣米犹可漉。爱屐怜猩魂，夺卮笑蛇足。

桂浆有馀芳，桑落见重绿。谏远衢尊投，法置酺饮读。

筹觥进蔌肴，流觞屏丝竹。未忧瓶罂罄，但费𠤷盥沃。

胜事在园林，家务付儿仆。酿羔截肪乳，炰凤泣脂玉。

鍊句丹九转，擒文泉万斛。竞诋酒中贤，祗堪帐下督。

穿帻俯前案，障面厌方曲。吹不落眼花，归去来篱菊。

华胥国遨游，无怀氏风俗。登诗坛争长，破愁城相属。

二簋用坎四，三客敬需六。共乐时方清，谁言世之叔。

相从孟公座，宁别辅氏族。一笑祝诸贤，行釂天家醁。
上官婉儿墓志铭
太平公主（唐代）

【志盖】大唐故昭容上官氏铭

【墓志】大唐故婕妤上官氏墓志铭并序

夫道之妙者，乾坤得之而为形质；气之精者，造化取之而为识用。挻埴陶铸，合散消息，不可备之于人。备之于人矣，则光前绝后，千载其一。

婕妤姓上官，陇西上邽人也，其先高阳氏之后，子为楚上官大夫，因生得姓之相继。女为汉昭帝皇后，富贵勋庸之不绝。曾祖弘，随（隋）藤（腾）王府记室参军﹑襄州总管府属﹑华州长史﹑会稽郡赞持﹑尚书比部郎中。与谷城公吐万绪平江南，授通议大夫。学备五车，文穷三变。曳裾入侍，载清长坂之衣冠；仗剑出征，一扫平江之氛祲。

祖仪，皇朝晋府参军﹑东阁祭酒﹑弘文馆学士﹑给事中﹑太子洗马﹑中书舍人﹑秘书少监﹑银青光禄大夫﹑行中书侍郎﹑同中书门下三品，赠中书令﹑秦州都督﹑上柱国﹑楚国公，食邑三千户。波涛海运，崖岸山高；为木则揉作良弓，为铁则砺成利剑；采摭殚于糟粕，一令典籍困穷；错综极于烟霞，载使文章全盛。至于跨蹑簪笏，谋猷庙堂，以石投水而高视，以梅和羹而独步，宫寮府佐，问望相趋；麟阁龙楼，辉光递袭。富不期侈，贵不易交。生有令名，天书满于华屋；没有遗爱，玺诰及于穷泉。

父庭芝，左千牛，周王（李显）府属。人物本源，士流冠冕。宸极以侍奉为重，道在腹心；王庭以吐纳为先，事资喉舌。落落万寻之树，方振国风；昂昂千里之驹，始光人望。属楚国公数奇运否，解印褰裳，近辞金阙之前，远窜石门之外，并从流迸，同以忧卒。赠黄门侍郎（西台侍郎、同东西台三品）﹑天水郡开国公，食邑三千户。访以荒陬，无复藤城之榇；藏之秘府，空余竹简之书。

婕妤，懿淑天资，贤明神助。诗书为苑囿，捃拾得其菁华；翰墨为机杼，组织成其锦绣。年十三为才人该通备于龙蛇，应卒逾于星火。先皇拨乱反正，除旧布新，救人疾苦，绍天明命。神龙元年，册为昭容。以韦氏侮弄国权，摇动皇极，贼臣递构，欲立爱女为储；爱女潜谋，欲以贼臣为党。昭容泣血极谏，扣心竭诚，乞降纶言，将除蔓草。先帝自存宽厚，为掩瑕疵；昭容觉事不行，计无所出。上之，请擿伏而理，言且莫从；中之，请辞位而退，制未之许；次之，请落发而出，卒为挫衂；下之，请饮鸠而死，几至颠坠。

先帝惜其才用，慜以坚贞，广求入腠之医，才救悬丝之命。屡移朏魄，始就痊平。表请退为婕妤，再三方许。暨宫车晏驾，土宇衔哀。政出后宫，思屠害黎庶；事连外戚，欲倾覆宗社。皇太子冲规参圣，上智伐谋，既先天不违，亦后天斯应，拯皇基于倾覆，安帝道于艰虞。

昭容居安以危，处险以泰。且陪清禁，委运于乾坤之间；遽冒铦锋，亡身于仓卒之际。时春秋四十七。皇鉴昭临，圣慈轸悼，爰造制命，礼葬赠官。太平公主哀伤，赙赠绢五百匹，遣使吊祭，词旨绸缪。以大唐景云元年八月二十四日，窆于雍州咸阳县茂道乡洪渎原，礼也，龟龙八卦，与红颜而并销，金石五声，随白骨而俱葬。

其曰：

巨阀鸿勋，长源远系。冠冕交袭，公侯相继。

爰诞贤明，是光锋锐。宫闱以得，若合符契。【其一】

潇湘水断，宛委山倾。珠沉圆折，玉碎连城。

甫瞻松槚，静听坟茔。千年万岁，椒花颂声。【其二】
句
刘承弼（宋代）

境静人亦寂，觞至壶自倾。
清夏堂
张镃（宋代）

去岁临池未盖堂，暑天来看已多凉。
穿花鹭立青为繖，放櫂人眠锦作床。
今夏好风帘影动，良宵閒坐月华香。
低头笑向阑干说，有汝诗中味更长。
送侄赴廷试
吴芾（宋代）

一第男儿未足夸，喜传衣钵振吾家。
大廷好上千言对，要使声名播迩遐。
严滩
吴锡畴（宋代）

极目飞鸿外，苍茫一渺然。
风清垂钓濑，月淡放梅天。
展卷评诗句，探囊结酒缘。
舟中无此乐，但只闭篷眠。
出京别崔学士
黄滔（唐代）

一从门馆遍投文，旋忝恩知骤出群。不道鹤鸡殊羽翼，

许依龙虎借风云。命奇未便乘东律，言重终期雪北军。

欲逐飘蓬向岐路，数宵垂泪恋清芬。
蝶恋花
葛胜仲（宋代）

共乐堂深帘不卷。恻恻寒轻，二月春犹浅。续寿竞来歌舞院。龙涎香衫鲛绡段。

画栋朝飞双语燕。端似知人，著意窥金盏。柳外花前同祝愿。朱颜长在年龄远。